এক দশক আগেও এক পাহাড়ে জুম চাষ করার পর ১০-১৫ বছর ওই পাহাড়ে আর কোন চাষ হতো না। পাহাড়কে দেয়া হতো প্রাকৃতিক বনাঞ্চল গড়ে ওঠার সুযোগ, উর্বরতা বৃদ্ধির জন্য মাটি পেত অনেক সময়। কিন্তু জুম চাষের জমি সঙ্কুচিত হওয়ার ফলে বাধ্য হয়ে জুমিয়ারা একই পাহাড়ে ঘন ঘন জুম চাষ করছে। আবার অর্থকরী ফসল হিসেবে জুমে বিভিন্ন ফসলের পাশাপাশি হলুদ, আদা, মুখি কচুর আবাদ বছর বছর বৃদ্ধি পাচ্ছে। এতে কমছে জমির উর্বরতা, বাধাগ্রস্ত হচ্ছে বনাঞ্চলের স্বাভাবিক বিকাশ, বৃদ্ধি পাচ্ছে পাহাড়ের ভূমি ক্ষয়, ধ্বংস হচ্ছে প্রাকৃতিক প্রাণিজ সম্পদ।